ΓΡΑΠΤΗ ΕΡΩΤΗΣΗ E-1323/03

υποβολή: Elizabeth Lynne (ELDR) προς την Επιτροπή

(8 Απριλίου 2003)

Θέμα: Συνέπειες της οδηγίας περί εξοπλισμούπό πίεση στους μικροκατασκευαστές λεβήτων

Γνωρίζει η Επιτροπή ότι η εφαρμογή της οδηγίας 97/23/ΕΚ(1) περί εξοπλισμούπό πίεση θα οδηγήσει σε αφανισμό τη βιομηχανία κατασκευής χάλκινων λεβήτων στη Μ. Βρετανία·

Οι επτά επαγγελματίες κατασκευαστές χάλκινων λεβήτων, που εξάγουν χειροποίητους χάλκινους λέβητες για να χρησιμοποιηθούν σε ατμομηχανές μοντέλα σε όλο τον κόσμο, αντιμετωπίζουν το ενδεχόμενο πτώχευσης εξαιτίας του απαγορευτικού κόστους το οποίο συνεπάγεται η συμμόρφωση με την εν λόγω οδηγία. Ενώ η οδηγία απαλλάσσει τους ερασιτέχνες κατασκευαστές λεβήτων και όσους κατασκευάζουν ατμομηχανές που αποτελούν βιομηχανική κληρονομιά, αυτοί οι λίγοι αλλά σημαντικοί και μοναδικοί στο είδος τους επαγγελματίες δεν έχουν άλλη επιλογή από το να εγκαταλείψουν κάθε προσπάθεια.

Ποία μέτρα έλαβε η Επιτροπή για να μην οδηγηθεί αυτή η σε παγκόσμια κλίμακα πρωτοπόρα βιομηχανία στον αφανισμό, εξαιτίας μιας οδηγίας για την οποία δεν έγινε η δέουσα διαβούλευση·

Προτίθεται η Επιτροπή να δει θετικά αίτηση εξαιρέσεως των επαγγελματιών αυτών από την εν λόγω οδηγία ως κατηγορίας ήσσονος σημασίας·

(1) ΕΕ L 181 της 9.7.1997, σελ. 1.

Απάντηση του κ. Liikanen εξ ονόματος της Επιτροπής

(8 Μαΐου 2003)

Η Οδηγία 97/23/ΕΚ περί του Εξοπλισμού Πίεσης (PED) εγκρίθηκε το 1997 μετά από εντατικές διαβουλεύσεις, με τα κράτη μέλη, το Κοινοβούλιο, και τη βιομηχανία και πρέπει να εφαρμόζεται σε όλα τα κράτη μέλη από το Μάιο του 2002. Αυτή θεσπίζει εναρμονισμένους κανόνες σχετικά με τις ουσιώδεις απαιτήσεις της διαδικασίας πιστοποίησης για εξοπλισμό πίεσης που διατίθεται στην αγορά ή τίθεται σε λειτουργία, αναφορικά με τον κίνδυνο ασφάλειας που οφείλεται στην πίεση και αντικαθιστά πολυσχιδείς εθνικούς νόμους με μια ενιαία ευρωπαϊκή νομοθεσία, απλουστεύοντας έτσι τις διασυνοριακές διαδικασίες και μειώνοντας το κόστος. Αυτό ισχύει ιδιαίτερα για μικρούς κατασκευαστές που έχουν λίγους διοικητικούς πόρους και για κατασκευαστές, οι οποίοι είναι προσανατολισμένοι στις εξαγωγές λόγω της μοναδικότητας και τηςψηλής ποιότητας των προϊόντων τους. Η Επιτροπή αναγνωρίζεί ότι η προσαρμογή στις απαιτήσεις PED συνεπάγεται ορισμένες αρχικές επενδύσεις για τους κατασκευαστές, που εντούτοις έχουν συγκρατηθεί όσο το δυνατόν χαμηλότερα λόγω της αρκετά μακράς περιόδου προειδοποίησης των πέντε ετών.

Ο κύριος στόχος της PED είναι να ελαχιστοποιήσει και να ελέγξει τους κινδύνους για την ασφάλεια του πολίτη. Οιφιστάμενες απαλλαγές ορισμένων προϊόντων (π.χ. προϊόντα μικρών διαστάσεων) ή προϊόντα που χρησιμοποιούνται κάτω από ορισμένες συνθήκες (π.χ. πειραματισμός, παρουσίαση σε εκθέσεις) από την PED είναι δικαιολογημένες, εφόσον οι συνδεόμενοι με την ασφάλεια κίνδυνοι είναι ελάχιστοι, καλυπτόμενοι από ορισμένους πιο εξειδικευμένους κανονισμούς ή καλά ελεγχόμενοι λόγω των ειδικών περιστάσεων.

Μια απαλλαγή από την PED βασιζόμενη στο (μικρό) μέγεθος του κατασκευαστή ή της μοναδικότητας ενός προϊόντος δεν θα ήταν ενδεδειγμένη, καθώς τα κριτήρια αυτά δεν σχετίζονται με τον κίνδυνο για την ασφάλεια που εμπεριέχει το προϊόν. Το επικίνδυνο δυναμικό που δημιουργείται από έναν χάλκινο λέβητα δεν μειώνεται εάν είναι μοναδικός ή αν παράγεται από έναν μικρό κατασκευαστή. Ως εκ τούτου, η Επιτροπή δεν βλέπει ευνοϊκά μια εξαίρεση από την PED με τα ελάχιστα παραπάνω κριτήρια.